Sekolah Seri Puteri

Sejarah SSP

Sekolah Seri Puteri ditubuhkan di Jalan Kolam Ayer, Kuala Lumpur pada 6 Mei 1968 pada mulanya dikenali sebagai Sekolah Menengah Kebangsaan Perempuan Jalan Kolam Ayer. Sekolah yang dibina atas tapak seluas 19 ekar ini, yang sebelumnya menempatkan Sekolah Menengah Teknik, dibina khusus untuk memberi pendidikan peringkat menengah kepada pelajar-pelajar perempuan daripada sekolah-sekolah aliran kebangsaan di seluruh negara.
Pada bulan Mei 1968, sekolah ini menerima kumpulan pelajarnya yang pertama seramai 144 orang dalam tiga buah kelas tingkatan empatnya. Pengetua pertamanya, Puan Khalidah Adibah Amin dibantu oleh sepuluh orang guru dan tiga orang kakitangan bukan akademik. Pada tahun 1969, sekolah ini mula mengambil guru-guru secara kontrak dari Indonesia bagi menampung kekurangan guru sains dan matematik tempatan. Pada tahun-tahun awal penubuhannya, kemudahan untuk pelajar adalah tidak mencukupi dan yang ada pun tidak sesuai untuk membantu pembelajaran atau bagi kediaman pelajar.
Dalam tempoh dua tahun penubuhannya, sekolah ini mencapai kelulusan 100% dalam peperiksaan Malaysia School Certificate of Education yang diadakan pada tahun 1970. Kumpulan pertama seramai 102 orang pelajar Tingkatan Enam diterima masuk pada bulan Mei 1971 dan kumpulan pertama seramai 89 orang pelajar Tingkatan Satu kemudiannya diterima masuk pada tahun 1975. Kursus-kursus matrikulasi Universiti Kebangsaan Malaysia juga diadakan pada tahun 1975 dengan bilangan pelajar seramai 88 orang. Pada tahun 1976, pasukan pancaragam sekolah ditubuhkan oleh Pengetua ketiga iaitu Puan Hajah Badiah Bt Hj. Abdul Manan.
Sekolah ini menyambut ulang tahun ke-10 pada 16 September 1978 dan pada majlis yang bersejarah ini, Pengetua Keempat sekolah ini, Puan Zainab Bt Haji Mohd. Yusop merasmikan nama Sekolah Seri Puteri. Nama itu dipilih kerana ia menggambarkan pelbagai makna yang berkaitan dengan kecantikan, kemuliaan dan kepimpinan. Lambang baru sekolah ini juga diperkenalkan pada tahun yang sama. Sejak tahun 1978, sekolah ini telah mencatatkan pencapaian yang membanggakan dalam kedua-dua bidang iaitu akademik dan kokurikulum.
Pada 1 Mac 2003, premis lama SSP di Jalan Kolam Ayer terpaksa ditinggalkan dengan perpindahan ke premis baru yang lebih moden di Cyberjaya. Sekolah Seri Puteri Cyberjaya mula dibina pada 5 April 2001 dengan kos pembinaan sebanyak RM56,245,450.00. Kerja-kerja pembinaan telah disiapkan pada 26 Januari 2003. Majlis Perasmian Sekolah Seri Puteri, Cyberjaya telah diadakan pada Selasa, 10 April 2007. DYMM SPB Raja Permaisuri Agong Tuanku Nur Zahirah telah berkenan mencemar duli menyempurnakan majlis perasmian sekolah dalam suasana gilang gemilang, yang pastinya akan terpahat dalam memori warga SSP.
Sekolah Seri Puteri Cyberjaya dibina atas tapak seluas 20 ekar. Tapak asal merupakan bukit tinggi dan lereng bercerun yang sebahagiannya mengandungi pokok getah tua. Sekolah bestari elit ini terletak di di atas tanah tinggi yang menghadap sebahagian tasik buatan yang membentuk Tasik Putrajaya. Tapak bersegi tiga ini diapit oleh laluan ERL di sebelah barat, jalan B di selatan dan Tasik Putrajaya di bahagian timur. Selari dengan laluan ERL ialah Lebuhraya Putrajaya - Dengkil - KLIA. ehe

Kemudahan

Konsep pembangunan Sekolah Seri Puteri Cyberjaya menerap ciri-ciri yang boleh menjana pembelajaran sains dan teknologi berteraskan penggunaan ICT serta dapat menggalakkan murid-muridnya berinteraksi dan berinovasi. Kapasiti maksimum sekolah boleh menampung sehingga 1200 orang murid dan 250 orang staf akademik dan staf sokongan. Sekolah ini mengandungi tiga zon utama iaitu zon awam yang mengandungi dewan besar dan kemudahan rekreasi seperti astaka, balapan, padang hoki, gelanggang bola jaring, gelanggang bola keranjang, gelanggang tenis, gelanggang skuasy dan dinding pendakian batu. Zon pembelajaran pula mengandungi blok bilik darjah, blok makmal dan blok bengkel. Zon persendirian pula mengandungi asrama, kediaman guru dan kediaman staf sokongan serta dewan makan dan surau.